32003D0865
L 325/62
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 декември 2003 година
за определяне на подробни правила относно извършването на сравнителни анализи и опити на Общността за посадъчен материал от декоративни растения от вида мушкато (Pelargonium l'Hérit. и Hosta Tratt.), семейство млечкови (Euphorbia pulcherrima Willd. ex Klotzsch) и градински рози (Rosa L.), съгласно Директива 98/56/ЕО на Съвета
(нотифицирано под номер С (2003) 4626)
(2003/865/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/56/ЕО на Съвета от 20 юли 1998 г. относно търговията с посадъчен материал на декоративни растения (1), последно изменена с Директива 2003/61/ЕО (2), и по-специално член 14, параграфи 4, 5 и 6 от нея,
като има предвид, че:
(1)
Директива 98/56/ЕО определя необходимите разпоредби, които Комисията трябва да включи във връзка със сравнителните анализи и опити на Общността, извършвани на посадъчен материал.
(2)
Разпоредбите по техническата част, свързана с провеждането на сравнителните анализи и опити се приемат в рамките на Постоянния комитет по посадъчния материал на декоративни растения.
(3)
За провеждането на горепосочените анализи и опити бе публикувана покана за кандидатстване с предложения за проекти (2003/С 159/08) (3).
(4)
Предложенията са оценени съгласно критериите за избор на проекти и възлагане на проекта, които са описани в упоменатата покана за кандидатстване с проекти. Трябва да се определят проектите, органите, които ще отговарят за извършването на анализите и опитите, и допустимите разходи, както и максималното финансово участие на Общността, което съответства на 80 % от допустимите разходи.
(5)
Сравнителните анализи и опити на Общността трябва да се извършат през 2004 г. и 2005 г. на посадъчен материал, получен от реколта 2003 г., а подробните разпоредби относно тези анализи и опити, допустимите разходи, както и максималното финансово участие на Общността, трябва да се определят на годишна основа чрез споразумение, подписано от съответното отговорно длъжностно лице на Комисията и от органа, който отговаря за извършване на опитите.
(6)
По отношение на сравнителните анализи и опити на Общността с продължителност повече от една година, съответните етапи от анализите и опитите , извършвани след първата година, трябва да се разрешат от Комисията без допълнително отнасяне на въпроса до Постоянния комитет по посадъчния материал на декоративни растения, при условие че необходимите целеви суми са налице.
(7)
Трябва да се осигури достатъчна представителност на пробите, включени в анализите и опитите, или поне що се отнася за определени избрани видове растения.
(8)
Държавите-членки следва да участват в сравнителните анализи и опити на Общността поради факта, че посадъчният материал от въпросните растения обикновено се размножава или се търгува на техните територии и с цел да се гарантира, че от тези анализи и опити могат да бъдат направени правилните изводи.
(9)
Мерките, предвидени в настоящото решение, са в съответствие със становището на Постоянния комитет по посадъчния материал на декоративни растения,
ПРИЕ НАСТОЯЩОТО РЕШЕНИЕ:
Член 1
През 2004 г. и 2005 г. се извършват сравнителни анализи и опити на Общността за посадъчен материал на растенията, изброени в приложението.
Допустимите разходи, както и максималното финансово участие на Общността за анализите и опитите през 2004 г. са тези, посочени в приложението.
Подробните разпоредби относно анализите и опитите са дадени в приложението.
Член 2
Поради факта, че посевният и посадъчен материал от растенията, изброени в приложението, обикновено се размножава или се търгува на териториите на държавите-членки, те трябва да вземат проби от този материал и да ги предоставят на Комисията.
Член 3
В зависимост от наличието на бюджетни средства, Комисията може да реши да продължи през 2005 г. извършването на анализите и опитите, описани в приложението.
Въз основа на това, за продължаване извършването на даден анализ или опит, максималното финансово участие на Общността, съответстващо на 80 % от допустимите разходи, не трябва да надвишава сумата, посочена в приложението.
Член 4
Адресати на настоящото решение са държавите-членки.
Съставено в Брюксел на 11 декември 2003 година.